ไฟแนนซ์ทูเดย์
โดย...ช.ชดา
29 ก.พ. 2559

โดย...ช.ชดา
... ปิดดีลเรียบร้อยสำหรับการเจรจาขอแบงก์การันตีมูลค่า 7 หมื่นกว่าล้านบาท ระหว่างทรูมูฟ เอช ผู้ชนะการประมูลใบอนุญาตคลื่น 900 เมกะเฮิรตซ์ กับ 6 แบงก์  อันได้แก่ ธนาคารไอซีบีซี (ไทย)  ธนาคารไทยพาณิชย์ ธนาคารกรุงเทพ ธนาคารกสิกรไทย ธนาคารกรุงไทย และธนาคารเกียรตินาคิน ทั้งสองฝ่ายจะลงนามในสัญญาสนับสนุนทางการเงินสำหรับหนังสือค้ำประกันที่ทรูมูฟ เอช จะต้องนำไปวางกับ กสทช. ในวันที่ 1 มี.ค.นี้ ส่วนเงินกู้เพื่อดำเนินโครงการก็จะต้องเจรจากันอีกรอบ
... ที่น่าสนใจคือ วันสุดท้ายของการวางหนังสือค้ำประกันตามกำหนดคือวันที่ 21 มี.ค.นี้  ทรูมูฟ เอช รอดไปแล้ว แต่แจส โมบาย บรอดแบนด์ ยังเงียบอยู่ ไม่รู้ว่าแผนการเงินใหม่ที่ธนาคารกรุงเทพขอดูทำเสร็จหรือยัง
... บุญทักษ์ หวังเจริญ ประธานเจ้าหน้าที่บริหาร ธนาคารทหารไทย และประธานสมาคมธนาคารไทย คนปัจจุบัน แจ้งต่อธนาคารสมาชิกแล้วว่า การประชุมเลือกประธานคนใหม่ในเดือน เม.ย.นี้ ขออนุญาตไม่ต่ออายุเป็นประธานต่ออีกสมัย เพราะปลายปีก็จะเกษียณอายุแล้ว เพื่อให้นายแบงก์มีเวลาคิดว่าจะเลือกใครให้ปฏิบัติหน้าที่ประธานสมาคมธนาคารไทยคนใหม่
... บอร์ดธนาคารอาคาร สงเคราะห์ (ธอส.) ที่ประชุมครั้งล่าสุดเมื่อเร็วๆ นี้  อนุมัติให้จัดซื้อจัดจ้างระบบคอร์แบงก์กิ้งใหม่ วงเงิน 2,000 ล้านบาท แทนระบบเก่าที่ซื้อมานานและใช้การติดๆ ขัดๆ มาตลอด แถมรอบนี้ใจดีให้สิทธิเจ้าเก่า บริษัท อินโฟซีส เทคโนโลยี ร่วมประมูลกับรายใหม่ได้ด้วย สงสัยจะไม่เข็ด